b'\n_START_ARTICLE_\nGrkokatoli\xc4\x8dka Crkva\n_START_PARAGRAPH_\nGrkokatoli\xc4\x8danstvo ili Unijatska Crkva je oblik kr\xc5\xa1\xc4\x87anstva bizantskog obreda koja priznaje papu kao svog crkvenog poglavara.\n_START_SECTION_\nPovijest\n_START_PARAGRAPH_\nGrkokatoli\xc4\x8dka Crkva nastaje nakon prvih poku\xc5\xa1aja 1439. godine na saboru u Firenci. Ve\xc4\x87e skupine grkokatolika nastale su nakon Brestlitovske unije 1596. godine._NEWLINE_Grkokatolici su nastali kao posljedica te\xc5\xbenje Rimokatoli\xc4\x8dke Crkve da kroz novi oblik religije povrati izgubljeno jedinstvo kr\xc5\xa1\xc4\x87anskog Istoka i Zapada. Kako je kod rimokatolika pripadnost Crkvi shva\xc4\x87ena prije svega kroz priznavanje Petrove slu\xc5\xbebe - pape - kao vrhovnog poglavara Crkve, do\xc5\xa1lo se do shva\xc4\x87anja da je za jedinstvo dovoljno ovo priznanje neke crkvene zajednice pa da ona postane organski dio rimokatolicizma._NEWLINE_Tako grkokatolici, ili unijati, zadr\xc5\xbeavaju sve obredne razlike (slu\xc5\xbee liturgiju na kvasnom kruhu, vjernici se pri\xc4\x8de\xc5\xa1\xc4\x87uju pod oba vida, o\xc5\xbeenjeni mu\xc5\xa1karci mogu biti zare\xc4\x91eni za sve\xc4\x87enike ili sve\xc4\x87enici biraju \xc5\xbeivot u celibatu (prije re\xc4\x91enja), a mogu nositi i bradu, u crkvi je ikonostas i nema klupa za sjedenje itd). \xc4\x8cak se i nicejsko vjerovanje \xc4\x8dita bez dodatka Filioque. Kada neupu\xc4\x87ena osoba u\xc4\x91e u grkokatoli\xc4\x8dku Crkvu, stje\xc4\x8de utisak da je rije\xc4\x8d o pravoslavcima. Tijekom vremena, i kod grkokatolika su prihva\xc4\x87ene razli\xc4\x8dite prakse karakteristi\xc4\x8dne za latinski obred, ali one jo\xc5\xa1 uvijek nisu dominantne. Me\xc4\x91utim, i pored vanjske sli\xc4\x8dnosti, stupiv\xc5\xa1i u jedinstvo sa Rimom, grkokatolici su istupili iz pravoslavnog korpusa tako da sa pravoslavnim vi\xc5\xa1e nemaju ni kanonsko ni liturgijsko zajedni\xc5\xa1tvo._NEWLINE_U novije vrijeme, u kontekstu ekumenskog dijaloga, unija je (Balamandskim sporazumom) odba\xc4\x8dena kao metoda za ujedinjenje kr\xc5\xa1\xc4\x87ana. Rimokatoli\xc4\x8dka strana, me\xc4\x91utim, inzistira na tome da unijati ili grkokatolici imaju pravo postojati, dok pravoslavni nerado na njih gledaju, kao na proizvod, vi\xc5\xa1e-manje nasilnih poku\xc5\xa1aja pokatoli\xc4\x8davanja u povijesti. Grkokatolika ili unijata najvi\xc5\xa1e ima u Ukrajini.'